
金匮方歌括

清·陈修园

（1） 栝蒌桂枝汤

太阳证备脉沉迟，身体几几欲痉时，三两蒌根姜桂芍，二甘十二枣枚宜。

（2） 葛根汤（长沙方歌括）
四两葛根三两麻，枣枚十二效堪嘉，桂甘芍二姜三两，无汗憎风下利夸。

（3） 大承气汤（长沙方歌括）
大黄四两朴半斤，枳五硝三急下云，枳朴先熬黄后入，去滓硝入火微熏。

（4） 麻黄加术汤

烦疼湿气裹寒中，发汗为宜忌火攻，莫讶麻黄汤走表，术加四两里相融。

（5） 麻黄杏仁苡仁甘草汤

风湿身疼日晡时，当风取冷病之基，薏麻半两十枚杏，炙草扶中一两宜。

（6） 防己黄芪汤

身重脉浮汗恶风，七钱半术五甘通，己芪一两磨分服，四片生姜一枣充。

喘者再入五钱麻，胃不和兮芍药加，三分分字去声读，七钱五分今不差；

寒取细辛气冲桂，俱照三分效可夸。服后如虫行皮里，腰下如冰取被遮，

遮绕腰温得微汗，伊歧密法阐长沙。

（7） 桂枝附子汤（长沙方歌括）
三姜二草附枚三，四桂同投是指南，大枣方中十二粒，痛难转侧此方探。

（8） 白术附子汤

大便若硬小便通，脉涩虚浮湿胜风，即用前方去桂枝，术加四两有神功。

（9） 甘草附子汤（长沙方歌括）
术附甘兮二两平，桂枝四两亦须明，方中主药推甘草，风湿同驱要缓行。

（10） 白虎人参汤（长沙方歌括）
服桂渴烦大汗倾，液亡肌腠涸阳明，膏斤知六参三两，二草六粳米熟成。

（11） 一物瓜蒂汤

暍病阴阳认要真，热疼身重得其因，暑为湿恋名阴暑，二七甜瓜蒂可珍。

（12） 百合病总歌

百合病从百脉成，起居冒昧各难名，药投吐利如神附，头痛参观溺更明。

（13） 百合知母汤

病非应汗汗伤阴，知母当遵三两葴，渍去沫涎七百合，别煎泉水是金针。

（14） 百合滑石代赭汤

不应议下下之差，既下还当竭旧邪，百合七枚赭弹大，滑须三两效堪夸。

（15） 百合鸡子黄汤

不应议吐吐伤中，必仗阴精上奉功，百合七枚洗去沫，鸡黄后入搅浑融。

（16） 百合地黄汤

不经汗下吐诸伤，形但如初守太阳，地汁一升百合七，阴柔最是化阳刚。

（17） 百合洗方

月适不解渴因成，邪热流连肺不清，百合一升水一斗，洗身食饼不和羹。

（18） 栝蒌牡蛎散

洗而仍渴属浮阳，牡蛎蒌根并等量，研末饮调方寸匕，寒兼咸苦效逾常。

（19） 百合滑石散

前此寒无热亦无，变成发热热堪虞，清疏滑石宜三两，百合烘筛一两须。

（20） 甘草泻心汤

伤寒甘草泻心汤，却妙增参三两匡，彼治痞成下利甚，此医狐惑探源方。

（21） 苦参洗方雄黄熏方

苦参汤是洗前阴，下蚀咽干热最深，更有雄黄熏法在，肛门虫蚀亦良箴。

（22） 赤小豆当归散

眼眥赤黑变多般，小豆生芽曝令干，豆取三升归十分，杵调浆水日三餐。

（23） 升麻鳖甲汤

赤斑咽痛毒为阳，鳖甲周围一指量，半两雄黄升二两，椒归一两草同行。

（24） 升麻鳖甲汤去雄黄蜀椒

身痛咽喉面皮青，阴毒苛邪隶在经，即用前方如法服，椒黄务去特叮咛。

（25） 鳖甲煎丸

寒热虚实相来往，全凭阴阳为消长。天气半月而一更，人身之气亦相仿。

否则天人气再更，邪行月尽差可想。疟病一月不能差，疟母结成癥瘕象。

金匮急治特垂训，鳖甲赤硝十二分；方中三分请详言，姜芩扇妇朴苇间，

葳胶桂黄亦相均，相均端令各相奋；十二减半六分数，柴胡蜣螂表里部；

一分参苈二瞿桃，牡夏芍蟅各分五；方中四分独蜂窠，体本轻清质水土；

另取灶下一斗灰，一斛半酒浸另取；纳甲酒内煮如胶，绞汁煎药丸尊古；

空心七丸日三服，老疟得此效桴鼓。

（26） 白虎加桂枝汤

白虎原汤论已详，桂加三两另名方，无寒但热为温疟，骨节烦疼呕又妨。

（27） 蜀漆散

阳为痰阻伏心间，牡疟阴邪自往还，蜀漆云龙平等杵，先时浆服不逾闲。

（28） 外台牡蛎汤

先煎三漆四麻黄，四蛎二甘后煮良，邪郁胸中须吐越，驱寒散结并通阳。

（29） 外台柴胡去半夏加栝蒌根汤

柴胡去夏为伤阴，加入蒌根四两珍，疟病渴因邪灼液，蒌根润燥可生津。

（30） 侯氏黑散

黑散辛苓归桂芎，参姜矾蛎各三同，菊宜四十术防十，桔八芩须五分通。

（31） 风引汤

四两大黄二牡甘，龙姜四两桂枝三，滑寒赤白紫膏六，瘫痫诸风个中探。

（32） 防己地黄汤

妄行独语病如狂，一分己甘三桂防，杯酒渍来去清汁，二斤蒸地绞和尝。

（33） 头风摩散

头风偏痛治如何，附子和盐等分摩，躯壳病生须外治，马膏桑引亦同科。

（34） 桂枝芍药知母汤

脚肿身羸欲吐形，芍三姜五是前型，知防术桂均须四，附子麻甘二两停。

（35） 乌头汤

历节疼来不屈伸，或加脚气痛为均，芍芪麻草皆三两，五粒乌头煮蜜匀。

（36） 矾石汤

脚气冲心矾石汤，煮须浆水浸之良，湿收毒解兼除热，补却灵枢外法彰。

（37） 古今录验续命汤

姜归参桂草膏麻，三两均匀切莫差，四十杏仁芎两半，古今录验主风邪。

（38） 千金三黄汤

风乘火势乱心中，节痛肢拘络不通，二分芪辛四分独，黄芩三分五麻攻。

二分黄加心热端，消除腹满枳枚单。虚而气逆宜参补，牡蛎潜阳悸可安。

增入蒌根能止渴，各加三分效堪观。病前先有寒邪在，附子一枚仔细看。

（39） 近效术附汤

一剂分服五钱匕，五片生姜一枣饵，枚半附子镇风处，二术一草君须记。

（40） 黄芪桂枝五物汤

血痹如风体不仁，桂枝三两芍芪均，枣枚十二生姜六，须令阳通效自神。

（41） 桂枝加龙骨牡蛎汤

男子失精女梦交，坎离救治在中爻，桂枝汤内加龙牡，三两相匀要细敲。

（42） 天雄散

阴精不固本之阳，龙骨天雄三两匡，六两桂枝八两术，酒调钱匕日三尝。

（43） 小建中汤

建中即是桂枝汤，倍芍加饴绝妙方，饴取一升六两芍，悸烦腹痛有奇长。

（44） 黄芪建中汤

小建汤加两半芪，诸虚里急治无遗，急当甘缓虚当补，愈信长沙百世师。

气短胸满生姜好，三两相加六两讨；如逢腹满胀难消，加茯两半除去枣；

及疗肺虚损不足，补气还需开窍早，三两半夏法宜加，蠲除痰饮为至宝。

（45） 薯蓣丸

三十薯蓣二十草，三姜二蔹百枚枣，桔茯柴胡五分匀，人参阿胶七分讨，

更有六分不参差，芎防杏芍麦术好；豆卷地归曲桂枝，均宜十分和药捣；

蜜丸弹大酒服之，尽一百丸功可造；风气百疾并诸虚，调剂阴阳为至宝。

（46） 酸枣仁汤

酸枣二升先煮汤，茯知二两佐之良，芎甘各一相调剂，服后恬然足睡乡。

（47） 大黄蟅虫丸

干血致劳穷源尾，缓中补虚治大旨，螬蛭百个蟅半升，桃杏虻虫一升止，

一两干漆十地黄，更用大黄十分已，三甘四芍二黄芩，五劳要证须用此。

此方世医勿警疑，起死回生大可恃。

（48） 肘后獭肝散

獭肝变化少人知，一月能生一叶奇，鬼注冷劳宜此物，传尸虫蛊是专司。

（49） 甘草干姜汤

二两干姜四炙甘，姜须炮透旨须探，肺中津涸方成痿，气到津随得指南。

（50） 射干麻黄汤

喉中咳逆水鸡声，三两干辛款苑行，夏味半升枣七粒，姜麻四两破坚城。

（51） 皂荚丸

浊痰上气坐难眠，痈势将成壅又坚，皂荚蜜丸调枣下，绸缪须在雨之前。

（52） 厚朴麻黄汤

杏仁夏味半升量，升麦四麻五朴良，二两姜辛膏蛋大，脉浮咳喘此方当。

（53） 泽漆汤

五两紫参姜白前，三升泽漆法分煎，桂芩参草同三两，半夏半升涤痰专。

（54） 麦门冬汤

火逆原来气上冲，一升半夏七升冬，参甘二两粳三合，枣十二枚是正宗。

（55） 葶苈大枣泻肺汤

喘而不卧肺成痈，口燥胸疼数实呈，葶苈一丸十二枣，雄军直入夺初萌。

（56） 桔梗汤

脓如米粥肺须清，毒溃难支药要轻，甘草二兮桔一两，土金合化得生生。

（57） 越婢加半夏汤

风水多兮气亦多，水风相搏浪滔滔，全凭越婢平风水，加夏半升奠巨波。

（58） 小青龙加石膏汤

小龙分两照原方，二两膏加仔细详。水饮得温方可散，欲除烦躁借辛凉。

（59） 千金生姜甘草汤

肺痿唾涎咽燥殃，甘须四两五生姜。枣枚十二参三两，补土生津润肺肠。

（60） 千金桂枝去芍药加皂荚汤

桂枝去芍本消阴，痰饮挟邪迫肺金。一个皂驱粘腻浊，桂枝运气是良箴。

（61） 千金苇茎汤

胸中甲错肺痈成，烦满咳痰数实呈。苡瓣半升桃五十，方中先煮二升茎。

（62） 奔豚汤

气冲腹痛号奔豚，四两夏姜五葛根，归芍芎芩甘二两，李皮须到一升论。

（63） 桂枝加桂汤（长沙方歌括）

气从脐逆号奔豚，汗为烧针启病源，只取桂枝汤本味，再加二两桂枝论。

（64） 茯苓桂枝甘草大枣汤

八两茯苓四两桂，炙甘二两悸堪治，枣推十五扶中土，煮取甘澜两度施。

（65） 栝蒌薤白白酒汤

胸为阳位似天空，阴气弥渝痹不通，薤白半斤蒌一个，七升白酒奏奇功。

（66） 栝蒌薤白半夏汤

胸背牵痛不卧时，半升半夏一蒌施，薤因性湿惟三两，斗酒同煎涤饮奇。

（67） 枳实栝蒌薤白桂枝汤

痞连胸胁逆攻心，薤白半升四朴寻，一个栝蒌一两桂，四枚枳实撒浮阴。

（68） 人参汤

理中加桂人参汤，阳复阴邪自散藏，休讶补攻分两道，道消道长细推详。

（69） 茯苓杏仁甘草汤

痹而短气孰堪医，甘一苓三淡泄之，更有杏仁五十粒，水行气顺不求奇。

（70） 橘皮枳实生姜汤

痹而气塞又何施，枳实辛香三两宜，橘用一斤姜减半，气开结散勿迟疑。

（71） 薏苡附子散

痹来缓急属阳微，附子十枚切莫违，更有薏仁十五两，筋资阴养得阳归。

（72） 桂枝生姜枳实汤

心悬而痛痞相连，痰饮上弥客气填，三两桂姜五两枳，祛寒散逆并攻坚。

（73） 乌头赤石脂丸

彻背彻胸痛不休，阳光欲熄实堪忧，乌头一分五钱附，赤石椒姜一两求。

（74） 附子粳米汤

腹中切痛作雷鸣，胸胁皆膨呕吐成，附子一枚枣十个．半升粳夏一甘烹。

（75） 厚朴七物汤

满而便闭脉兼浮，三两甘黄八朴投，二桂五姜十个枣，五枚枳实效优优。

（76） 大柴胡汤（长沙方歌括）

八柴四枳五生姜，芩芍三分二大黄，半夏半升十二枣，少阳实证下之良。

（77） 厚朴三物汤

痛而便闭下无疑，四两大黄朴倍之，枳用五枚先后煮，小承变法更神奇。

（78） 大建中汤

痛呕食艰属大寒，腹冲头足触之难，干姜四两椒二合，参二饴升食粥安。

（79） 大黄附子汤

胁下偏疼脉紧弦，若非温下恐迁延，大黄三两三枚附，二两细辛可补天。

（80） 赤丸

寒而厥逆孰为珍，四两夏苓一两辛，中有乌头二两炮，蜜丸硃色妙通神。

（81） 大乌头煎

沉紧而弦痛绕脐，白津厥逆冷凄凄，乌头五个煮添蜜，顷刻颠危快挈提。

（82） 当归生姜羊肉汤

腹痛胁疼急不堪，羊斤姜五并归三，于今豆蔻香砂法，可笑依盲授指南。

寒多增到一斤姜，痛呕宜加橘术商，术用一兮橘二两，祛痰止呕补中方。

（83） 乌头桂枝汤

腹痛身疼肢不仁，药攻刺灸治非真，桂枝汤照原方煮，蜜煮乌头合用神。

（84） 外台走马汤

外来异气伤人多，腹胀心疼走马搓，巴杏二枚同捣细，冲汤捻汁好驱邪。

（85） 瓜蒂散（长沙方歌括）

病在胸中气分乖，咽喉息碍痞难排，平行瓜豆还调豉，寸脉微浮涌吐佳。

（86） 旋覆花汤

肝著之人欲蹈胸，热汤一饮便轻松，复花三两葱十四，新绛通行少许从。

（87） 麻仁丸（长沙方歌括）

一升杏子二升麻，枳芍半斤效可夸，黄朴一斤丸饮下，缓通脾约是专家。

（88） 甘姜苓术汤

腰冷溶溶坐水泉，腹中如带五千钱，术甘二两姜苓四，寒湿同驱岂偶然。

（89） 苓桂术甘汤（长沙方歌括）

病因吐下气冲胸，起则头眩身振从，茯四桂三术草二，温中降逆效从容。

（90） 甘遂半夏汤

满从利减续还来，甘遂三枚芍五枚，十二夏枚指大草，水煎加蜜法双该。

（91） 十枣汤（长沙方歌括）

大戟芫花甘遂平，妙将十枣煮汤行，中风表证全除尽，里气未和此法程。

（92） 大青龙汤（长沙方歌括）

二两桂甘三两姜，膏如鸡子六麻黄，枣枚十二五十杏，无汗烦而且躁方。

（93） 小青龙汤（长沙方歌括）

桂麻姜芍草辛三，夏味半升记要谙，表不解兮心下水，咳而发热句中探。

（94） 木防己汤

喘满痞坚面色黧，已三桂二四参施，膏枚二个如鸡子，辛苦寒温各适宜。

（95） 木防己去石膏加茯苓芒硝汤

四两苓加不用膏，芒硝三合展奇韬，气行复聚知为实，以软磨坚自不劳。

（96） 泽泻汤

清阳之位饮邪乘，眩冒频频苦不胜，泽五为君术二两，补脾制水有奇能。

（97） 厚朴大黄汤

胸为阳位似天空，支饮填胸满不通，尺朴为君调气分，四枚枳实六黄攻。

（98） 小半夏汤

呕家见渴饮当除，不渴应知支饮居，半夏一升姜八两，源头探得病根锄。

（99） 己椒苈黄丸

肠中有水口带干，腹里为肠按部观，椒己苈黄皆一两，蜜丸饮服日三餐。

（100） 小半夏加茯苓汤

呕吐悸眩痞又呈，四苓升夏八姜烹，膈间有水金针度，澹渗而辛得病情。

（101） 五苓散（长沙方歌括）

猪术茯苓十八铢，泽宜一两六铢符，桂枝半两磨调服，暖水频吞汗出苏。

（102） 外台茯苓饮

中虚不运聚成痰，枳二参苓术各三，姜四橘皮二两半，补虚消满此中探。

（103） 桂苓五味甘草汤

青龙却碍肾元亏，上逆下流又冒时，味用半升苓桂四，甘三扶土镇冲宜。

（104） 桂苓五味甘草去桂加姜辛汤

冲气低时咳满频，前方去桂益姜辛，姜辛三两依原法，原法通微便出新。

（105） 苓甘五味姜辛半夏汤

咳满平时渴又加，旋而不渴饮余邪，冒而必呕半升夏，增入前方效可夸。

（106） 苓甘五味姜辛半夏杏仁汤

咳轻呕止肿新增，面肿须知肺气凝，前剂杏加半升煮，可知一味亦规绳。

（107） 苓甘五味姜辛夏杏大黄汤

面热如醉火邪殃，前剂仍增三两黄，驱饮辛温药一派，别能攻热制阳光。

（108） 文蛤散（长沙方歌括）

水潠原踰汗法门，肉中粟起更增烦，意中思水还无渴，文蛤磨调药不繁。

（109） 栝蒌瞿麦丸

小便不利渴斯成，水气留中液不生，三两蓣苓瞿一两，一枚附子二蒌行。

（110） 蒲灰散

小便不利用蒲灰，平淡无奇理备该，半分蒲灰三分滑，能除湿热莫疑猜。

（111） 滑石白鱼散

滑石余灰与白鱼，专司血分莫踌躇，药皆平等擂调饮，水自长流不用疏。

（112） 茯苓戎盐汤

一枚弹大取戎盐，茯用半斤火自潜，更有白术二两佐．源流不滞自濡霑。

（113） 猪苓汤（长沙方歌括）

泽胶猪茯滑相连，咳呕心烦渴不眠，煮好去滓胶后入，育阴利水法兼全。

（114） 越婢加术汤

里水脉沉面目黄，水风相搏湿为殃，专需越婢平风水，四两术司去湿良。

（115） 越婢汤

一身悉肿属风多，水为风翻湧巨波，二草三姜十二枣，石膏八两六麻和。

（116） 防己茯苓汤

四肢聂聂动无休，皮水情形以此求，己桂芪三草二两，茯苓六两砥中流。

（117） 甘草麻黄汤

里水原来自内生，一身面目肿黄呈，甘须二两麻黄四，气到因知水自行。

（118） 麻黄附子汤

甘草麻黄二两佳，一枚附子固根荄，少阴得病二三日，里证全无汗岂乖。

（119） 黄芪芍药桂枝苦酒汤

黄汗脉沉出汗黄，水伤心火郁成殃，黄芪五两推方主，桂芍均三苦酒襄。

（120） 桂枝加黄芪汤

黄汗都由郁热来，历详变态费心裁，桂枝原剂芪加二，啜粥重温令郁开。

（121） 桂甘姜枣麻辛附子汤

心下如盘边若杯，辛甘麻二附全枚，姜桂三两枣十二，气分须从气转回。

（122） 枳术汤

心下如盘大又坚，邪之结散验其边，术宜二两枳枚七，苦泄转疗水饮愆。

（123） 茵陈蒿汤

二两大黄十四桅，茵陈六两早煎宜，身黄尿短腹微满，解自前阴法最奇。

（124） 硝石矾石散

身黄额黑足如烘，腹胀便溏晡热丛，等分矾硝和麦汁，女劳疸病夺天工。

（125） 栀子大黄汤

酒疸懊憹郁热蒸，大黄二两豉一升，栀子十四枳枚五，上下分消要顺承。

（126） 猪膏发煎

诸黄腹鼓大便坚，古有猪膏八两传，乱发三枚鸡子大，发消药熟始停煎。

（127） 茵陈五苓散

疸病传来两解方，茵陈末入五苓尝，五苓五分专行水，十分茵陈却退黄。

（128） 大黄硝石汤

自汗屎难腹满时，表和里实贵随宜，硝黄四两柏同数，十五枚栀任指麾。

     128（+）千金麻黄醇酒汤

黄疸病由郁热成，驱邪解表仗雄兵。五升酒煮麻三两，春换水兮去酒烹。
桂枝去芍药加蜀漆龙骨牡蛎救逆汤（长沙方歌括）

桂枝去芍已名汤，蜀漆还加龙牡藏，五牡四龙三两漆，能疗火劫病惊狂。

（129） 半夏麻黄丸

心悸都缘饮气维，夏麻等分蜜丸医，一升一降存其意，神化原来不可知。

（130） 柏叶汤

吐血频频不肯休，马通升许溯源流，干姜三两艾三把，柏叶行阴三两求。

（131） 黄土汤

远血先便血续来，半斤黄土莫徘徊，术胶附地芩甘草，三两同行血证该。

（132） 泻心汤

火热上攻心气伤，清浊二道血洋洋，大黄二两芩连一，釜下抽薪请细详。

（133） 吴茱萸汤（长沙方歌括）

升许茱萸三两参，生姜六两救寒侵，枣投十二中宫主，吐利头痛烦躁寻。

（134） 半夏泻心汤（长沙方歌括）

三两姜参炙草芩，一连痞证呕多寻，半升半夏枣十二，去滓重煎守古箴。

（135） 黄芩加半夏生姜汤（长沙方歌括）

枣枚十二守成箴，二两芍甘三两芩，利用本方呕加味，姜三夏取半升斟。

（136） 猪苓散

呕余思水与之佳，过与须防饮气乖，猪术茯苓等分捣，饮调寸匕自和谐。

（137） 四逆汤（长沙方歌括）

生附一枚两半姜，草须二两少阴方，建功姜附如良将，将将从容藉草匡。

（138） 小柴胡汤（长沙方歌括）

柴胡八两少阳平，枣十二枚夏半升，三两姜参芩与草，去渣重煎有奇能。

（139） 大半夏汤

从来胃反责冲乘，半夏二升蜜一升，三两人参劳水煮，纳冲养液有奇能。

（140） 大黄甘草汤

食方未久吐相随，两热冲来自不支，四两大黄二两草，上从下取法神奇。

（141） 茯苓泽泻汤

吐方未已渴频加，苓八生姜四两夸，二两桂甘三两术，泽须四两后煎嘉。

（142） 文蛤汤

吐而贪饮证宜详，文蛤石膏五两量，十二枣枚杏五十，麻甘三两等生姜。

（143） 半夏干姜散

吐而干呕沫涎多，胃腑虚寒气不和，姜夏等磨浆水煮，数方相类颇分科。

（144） 生姜半夏汤

呕哕都非喘又非，彻由愦愦莫从违，一升姜汁半升夏，分煮同煎妙入微。

（145） 橘皮汤

哕而干呕厥相随，气逆于胸阻四肢，初病气虚一服验，生姜八两四陈皮。

（146） 橘皮竹茹汤

哕逆因虚热气乘，一参五草八姜胜，枣枚三十二斤橘，生竹青皮刮二升。

（147） 小承气汤（长沙方歌括）

朴二枳三四两黄，小承微结好商量，长沙下法分轻重，妙在同煎切勿忘。

（148） 桃花汤（长沙方歌括）

一斤粳米一斤脂，脂半磨研法亦奇，一两干姜同煮服，少阴脓血是良规。

（149） 白头翁汤（长沙方歌括）

三两黄连柏与芩，白头二两妙通神，病缘热利时思水，下重难通此药珍。

（150） 栀子豉汤 （长沙方歌括）

山栀香豉治何为，烦恼难眠胸窒宜，十四枚栀四合豉，先栀后豉法煎奇。

（151） 通脉四逆汤（长沙方歌括）

一枚生附草姜三，招纳亡阳此指南，外热里寒面赤厥，脉微通脉法中探。

（152） 紫参汤 

利而肺痛是何伤，浊气上干责胃肠，八两紫参三两草，通因通用细推详。

（153） 诃黎勒散

诃黎勒散涩肠便，气利还须固后天，十个诃黎煨研末，调和米饮不须煎。

（154） 外台黄芩汤

干呕利兮责二阳，参芩三两等干姜，桂枝一两半升夏，枣十二枚转运良。

（155） 薏苡附子败酱散

气血凝痈阻外肤，腹皮虽急按之濡，附宜二分苡仁十，败酱还须五分驱。

（156） 大黄牡丹皮汤

肿居少腹大肠痈，黄四牡丹一两从，瓜子半升桃五十，芒硝三合泄肠脓。

（157） 王不留行散

金疮诹采不留行，桑蒴同行十分明，芩朴芍姜均二分，三椒十八草相成。

（158） 排脓散

排脓散药本灵台，枳实为君十六枚，六分芍药桔二分，鸡黄一个简而该。

（159） 排脓汤

排脓汤与散悬殊，一两生姜二草俱，大枣十枚桔三两，通行营卫是良图。

（160） 黄连粉

浸淫疮药末黄连，从口流肢顺自然，若起四肢流入口，半生常苦毒牵缠。

（161） 藜芦甘草汤

体瞤臂肿主藜芦，痫痹风痰俱可驱，芦性升提草甘缓，症详趺蹶遍寻无。

（162） 鸡屎白散

转筋入腹脉微弦，肝气凌脾岂偶然，木畜为鸡其屎土．研来同类妙周旋。

（163） 蜘蛛散

阴狐疝气久难医，大小攸偏上下时，熬杵蜘蛛十四个，桂枝半两恰相宜。

（164） 甘草粉蜜汤

蛔虫心痛吐涎多，毒药频攻痛不瘥，一粉二甘四两蜜，煮分先后取融和。

（165） 乌梅丸（长沙方歌括）

六两柏参桂附辛，黄连十六厥阴遵，归椒四两梅三百，十两干姜记要真。

（166） 桂枝汤（长沙方歌括）

项强头痛汗憎风，桂芍生姜三两同，枣十二枚甘二两，解肌还藉粥之功。

（167） 桂枝茯苓丸

癥痼未除恐害胎，胎安癥去悟新裁，桂苓丹芍桃同等．气血阴阳本末该。

（168） 胶艾汤

妊娠腹满阻胎胞，二两芎穷草与胶，归艾各三芍四两，地黄六两去枝梢。

（169） 当归芍药散

妊娠㽲痛势绵绵，三两归芎润且宣，芍药一斤泽减半，术苓四两妙盘旋。

（170） 干姜人参半夏丸

呕吐迁延恶阻名，胃中寒饮苦相萦，参姜一两夏双两，姜汁糊丸古法精。

（171） 当归贝母苦参丸

饮食如常小水难，妊娠郁热液因干，苦参四两同归贝，饮服三丸至十丸。

（172） 葵子茯苓散

头眩恶寒水气干，胎前身重小便难，一升葵子苓三两，米饮调和病即安。

（173） 当归散

万物原来自土生，土中涵湿遂生生，一斤芎芍归滋血，八术斤芩大化成

（174） 白术散

胎由土载术之功，养血相资妙有芎，阴气上凌椒摄下，蛎潜龙性得真诠。

加减歌诀
苦痛芍药加最美，心下毒痛倚芎是，吐痛不食心又烦，加夏廿枚一细使，

醋浆水须服后吞，若还不呕药可止，不解小麦煮汁尝，已后渴者大麦喜；

既愈常服勿轻抛，壶中阴阳大燮理。

（175） 枳实芍药散

满烦不卧腹疼频，枳实微烧芍等平，羊肉汤方应反看，散调大麦稳而新。

（176） 下瘀血汤

脐中着痛瘀为殃，廿粒桃仁三两黄，更有蟅虫二十个，酒煎大下亦何伤。

（177） 竹叶汤

喘热头疼面正红，一防桔桂草参同，葛三姜五附枚一，枣十五枚竹把充。

颈项强用大附抵，以大易小不同体，呕为气逆更议加，半夏半升七次洗。

（178） 竹皮大丸

呕而烦乱乳中虚，二分石膏与竹茹，薇桂一兮草七分，枣丸饮服效徐徐。

加减歌诀
白薇退热绝神异，有热倍加君须记，柏得金气厚且深，叶叶西向归本位，

实中之仁又宁心，烦喘可加一分饵。

（179） 白头翁加甘草阿胶汤

白头方见伤寒歌，二两阿胶甘草和，产后利成虚已极，滋而且缓莫轻过。

（180） 千金三物黄芩汤

妇人发露得风伤，头不痛兮证可详，肢苦但烦芩一两，地黄四两二参良。

（181） 千金内补当归建中汤

补中方用建中汤，四两当归去瘀良，产后虚羸诸不足，调荣止痛补劳伤。

服汤行瘀变崩伤，二两阿胶六地黄。若厥生姜宜变换，温中止血用干姜。

当归未有川芎代，此法微茫请细详。

（182） 半夏厚朴汤

状如炙脔贴咽中，却是痰凝气不通，半夏一升茯四两，五姜三朴二苏攻。

（183） 甘麦大枣汤

妇人脏燥欲悲伤，如有神灵太息长，小麦一升三两草，十枚大枣力相当。

（184） 温经汤

温经芎芍草归人，胶桂丹皮二两均，半夏半升麦倍用，姜萸三两对君陈。

（185） 土瓜根散

带下端由瘀血停，月间再见不循经，蟅瓜桂芍均相等，调协阴阳病自宁。

（186） 胶姜汤

胶姜方阙症犹藏，漏下陷经黑色详，姜性温提胶养血，刚柔运化配阴阳。

（187） 大黄甘遂汤

小腹敦形小水难，水同瘀血两弥漫，大黄四两遂胶二，顿服瘀行病自安。

（188） 抵当汤（长沙方歌括）

大黄三两抵当汤，里指任冲不指胱，虻蛭桃仁各三十，攻其血下定其狂。

（189） 矾石丸

经凝成癖闭而坚，白物时流岂偶然，矾石用三杏一分，服时病去不迁延。

（190） 红蓝花酒

六十二风义未详，腹中刺痛势彷徨，治风先要行其血，一两蓝花酒煮尝。

（191） 肾气丸

温经煖肾整胞宫，丹泽苓三地八融，四两萸薯桂附一，端教系正肾元充。

（192） 蛇床子散狼牙汤

胞寒外候见阴寒，纳入蛇床佐粉安；更有阴疮糜烂者，狼牙三两洗何难。

（193） 小儿疳虫蚀齿方

忽然出此小儿方，本治疳虫蚀齿良，葶苈雄黄猪点烙，阙疑留与后推详。

